b'\n_START_ARTICLE_\nMoixiganga de Reus\n_START_PARAGRAPH_\nLa Moixiganga de Reus va ser un tipus de ball que formava figures acrob\xc3\xa0tiques que va actuar a Reus en el passat._NEWLINE_Les moixigangues, tamb\xc3\xa9 s\'anomenen de vegades ball de valencians i serien l\'origen de la muixeranga i dels castells. Segons alguns estudis, els castells s\'originarien b\xc3\xa0sicament a l\'\xc3\xa0rea Tarragona-Reus-Valls, amb els anys perdrien els balls centrant-se a aconseguir torres cada vegada m\xc3\xa9s elevades i deixant de participar en les processons. La manca de "valencians" va originar l\'aparici\xc3\xb3 de les Moixigangues Religioses._NEWLINE_El 1775 la trobem enumerada entre els elements de la festa pel trasllat de les rel\xc3\xadquies de Sant Bernat Calv\xc3\xb3, tot i que no \xc3\xa9s clar que tingu\xc3\xa9s caracter\xc3\xadstiques estretament vinculades a la religiositat_NEWLINE_Pels volts del 2003 es van trobar unes partitures a Banyoles, propietat d\'una orquestra, entre les quals hi havia la de la moixiganga reusenca. Tamb\xc3\xa9 es t\xc3\xa9 refer\xc3\xa8ncia d\'uns dibuixos de tres figures de l\'antiga moixiganga,_NEWLINE_De vegades el nom de moixiganga s\xe2\x80\x99aplica a diferents balls o comparses de gent disfressada, per\xc3\xb2 la podem definir com una dansa de tem\xc3\xa0tica religiosa en la qual els balladors configuren, realitzant construccions humanes, escenes de la passi\xc3\xb3 de Crist. En algunes poblacions, per\xc3\xb2, la moixiganga \xc3\xa9s una dansa complexa que integra figures diverses, procedents, potser, d\xe2\x80\x99altres manifestacions festives. A Reus la trobem documentada a la segona meitat del segle XVIII: el 1775, en una festa dedicada a sant Bernat Calb\xc3\xb3; el 1792 a la process\xc3\xb3 de trasllat de la Mare de D\xc3\xa9u de Miseric\xc3\xb2rdia al seu santuari; el 1793 a la festa del trasllat de la imatge de sant Dom\xc3\xa8nec a una nova capella al costat del portal de Monterols. Al segle XIX es cita junt amb altres balls, a la festa de la visita del rei Ferran VII a Reus, el 1814; o a les festes de la Jura d\xe2\x80\x99Isabel II, el 1833. Formava part del conjunt de m\xc3\xa9s d\xe2\x80\x99una vintena de danses que integraven els seguicis reusencs a l\xe2\x80\x99\xc3\xa8poca. La moixiganga pertanyia al gremi de sastres. Altres poblacions del Baix Camp on s\xe2\x80\x99havia ballat s\xc3\xb3n Mont-roig del Camp, Riudoms o la Selva del Camp._NEWLINE_Entre  el 2007 i el 2008 l\'Esplai Fem-nos amics va treure al carrer una moixiganga de car\xc3\xa0cter religi\xc3\xb3s. Representaven 7 misteris diferents de la setmana santa._NEWLINE_El dia 18 de juny de 2019, el Circ Social presentava la Nova Moixiganga de Reus, a la pla\xc3\xa7a de la Patacada. La Nova Moixiganga representa els mateixos quadres que la moixiganga de Lleida. Amb c\xc3\xa8rcols i figures acrob\xc3\xa0tiques. Els vestits que duen, son semblants als de la Dansa de Moss\xc3\xa8n de Joan de Vic. La camisa t\xc3\xa9 1 pit de color vermell i l\'altre taronja, que s\'alterna amb el color de cada camal del pantal\xc3\xb3 i les m\xc3\xa0nigues de la camisa.'